google/wiki40b huggingface dataset:
Rein Tubin

Rein Tubin (2. detsember 1932 Tartu – 22. oktoober 1988 Solna) oli inseneriharidusega eesti koori- ja orkestrijuht ning trombonist.
Ta õppis lapsepõlves eraviisiliselt viiulit (Hugo Schützi juures) ja klaverit (Olav Rootsi juures) ning hiljem trombooni. Aastal 1944 lahkus ta koos isa, kasuema ja poolvennaga Rootsi. Aastal 1949 asutas ta Stockholmis svingorkestri Blue Devils, orkestris mängis ta kontrabassi; orkester tundis huvi ka bebop'i ja diksiländi vastu. Hariduselt oli ta insener.
Aastatel 1976–1988 juhatas ta Stockholmi Eesti Meeskoori (aastatel 1976–1982 koos isa Eduard Tubina, aastatel 1982–1988 koos Lembit Leetmaaga). Samuti juhatas ta Välis-Eesti laulupidudel ja vabariigi aastapäevaaktustel ühendkoore.

Isiklikku

Tema isa Eduard Tubin oli helilooja, ema Linda Tubin oli näitleja ja laulja, poolvend Eino Tubin on vabakutseline ajakirjanik.
Sünkroonne ajurünnak

Sünkroonne ajurünnak (ingl synchronous brainstorming) on ajurünnak, mille puhul kasutatakse arvutitehnoloogiat eri paikades olevate inimeste samal ajal ühendamiseks. Tegemist on ühe elektroonilise ajurünnaku alaliigiga, teine alaliik on asünkroonne ajurünnak.
Metoodika sõnastas neljakümnendate aastate alguses Alex Faickney Osborn. Üheks printsiibiks on see, et esimeses faasis välditakse igasugust diskussiooni ja kriitikat, sest need takistavad ideede „voolamist“. Teiseks printsiibiks on esmapilgul pööraste ideede toetamine, sest eesmärgiks on nende kvantiteet, mitte kvaliteet.

Meetod

Sünkroonne tähendab seda, et see toimub ühes ajaruumis. Kõik arutelus osalejad on korraga ühes jututoas vestluses ja postitavad oma ideid (näiteks virtuaalne klassiruum jm). Suhtlemine toimub samaaegselt, vastupidiselt asünkroonsele ajurünnakule, mis võib toimuda ka erinevatel aegadel. Kasutajad võivad arendada oma ideid paralleelselt, mis kahandab produtseerimise blokeerimist ja suurendab grupi tootlikkust, mis väljendub grupi poolt genereeritud ideede hulgas. Gallupe ja Cooper leidsid aastal 1993, et sel meetodil saadud ideed on kvaliteetsemad kui näost näkku meetodil saadud.
Ajaline piiritletus on üks peamine tunnus, mis eristab sünkroonset ajurünnakut asünkroonsest, kus arutelu võib toimuda mitme päeva või isegi pikema ajaperioodi vältel. Aktiivne periood on tavaliselt 15–30 minuti pikkune, aga see pole range reegel. Ajavahemik määratakse kindlaks grupijuhi poolt, lähtudes lahendatava ülesande eripärast ning keerukusest.

Eelised

Sünkroonse ajurünnaku eeliseks on see, et kõigil grupiliikmetel on võimalik oma ideid esitada samaaegselt, ilma et peaks ootama seda, kuni eelnev inimene on oma jutu lõpetanud. Ideid saab luua kiiresti ning mugavalt ka kodust lahkumata. Tänu puhvrile, mis hoiab oma idee trükkimise ajal kuni kümmet teiste esitatud ideed kuvatuna ja näitab järgmiseid ideid alles siis, kui oled edastanud oma idee, on võimalik rohkem keskenduda ideede tootmisele, mitte ainult teiste ideede lugemisele. Samuti hoiab võimaluste otsija (ingl opportunity seeker) tähelepanu ülesandel, mis on sellise ajurünnaku viisi juures väga oluline ja võimaldab ka produktiivsemat ideede esitamist. Ühtlasi on võimalus osaleda mõnes avatud arutelus ka täiesti anonüümselt.

Puudused

Sünkroonse ajurünnaku puuduseks on see, et selle vahendid võivad põhjustada informatsiooni ülekoormuse, kui neid on valesti rakendatud. Kuna tähelepanu tuleb jagada teiste ideede lugemise ja enda omade genereerimise vahel, võib see olla osadele inimestele raskem ülesanne. Teiseks mureks seoses ideede filtreerimisega ajurünnaku sessioonide vältel on see, et ideed, mis edastatakse sessiooni lõpuosas, ei pruugi mõne kasutajani jõuda. Selline olukord võib tekkida siis, kui mõni kasutaja on vähem tootlikum kui teised, kas siis oma trükkimise kiiruselt või inspiratsioonipuuduse tõttu. Ferreira, Antunes ja Herskovic leidsid oma 2011. aastal tehtud uuringus, et võimaluste otsija lisamine sünkroonsesse ajurünnakusse parandas oluliselt grupi üldist sooritust.
Euroopa U18 meistrivõistlused kergejõustikus

Euroopa U18 meistrivõistlused kergejõustikus; ka Euroopa kuni 18-aastaste meistrivõistlused kergejõustikus (ametlikult European Athletics U18 Championships; aastal 2016 European Athletics Youth Championships) on kuni 18-aastaste vanuseklassi Euroopa meistrivõistlused kergejõustikus. Võistlused toimuvad alates 2016. aastast iga kahe aasta järel.
Ulric Neisser

Ulric Gustav Neisser (8. detsember 1928 Kiel, Saksamaa – 17. veebruar 2012 Ithaca, New Yorgi osariik) oli Saksamaal sündinud Ameerika psühholoog ja Ameerika Ühendriikide Teaduste Akadeemia liige. Tal oli oluline roll kognitiivse teaduse arengu ning biheiviorismilt kognitiivsetele psühholoogia mudelitele ülemineku juures.

Varasem elu ja haridus

Olles sündinud Saksamaal Kielis, kolis Neisseri perekond 1933. aastal Ameerika Ühendriikidesse. Neisser sai oma summa cum laude bakalaureusekraadi 1950. aastal Harvardi Ülikoolist, magistrikraadi Swarthmore College'ist ning doktorikraadi 1956. aastal Harvardi Ülikooli ühiskondlike suhete osakonnast. Enne Cornelli Ülikooli tööleasumist õpetas ta mõnda aega Brandeisi Ülikoolis ja Emory Ülikoolis.
Punk'n'Roll

Punk'n'Roll on Eesti vanim ja suurim pungi-, ska- ja hardcore-festival.
Festival on toimunud alates 1998. aastast, ehkki mõningaste pausidega. 2012. aastal oli Punk'n'Roll 10.-11. augustil Tartus, 2014. aastal on see Tartu servas Raadi mõisapargis 11.-13. juulil. Algselt toimus see Kilingi-Nõmmes, kuid kolis 2009. aastal majanduslikel põhjustel Kohtla-Nõmmesse.
Aegade jooksul on Punk'n'Rolli festivalil üles astunud bändid Eestist, Soomest, Leedust, Venemaalt, Suurbritanniast, Hollandist, Rootsist, Lätist jm. Teiste seas on Eestit külastanud näiteks Oi Polloi Edinburghist ja Fleas and Lice Amsterdamist. Esimene välisesineja oli 2004. aastal Soome ansambel Extaasi.
Marcos Alonso

Koondisekarjäär

Debüüdi Hispaania rahvuskoondises tegi Alonso 27. märtsil 2018 sõprusmängus Argentina vastu. See oli esimene kord Hispaania jalgpalliajaloos, kui ühe perekonna kolme põlvkonna mängijad on Hispaania rahvuskoondises mänginud.

Isiklikku

Alonso vanaisa Marcos Alonso Imaz mängis kaheksa hooaega Madridi Realis ning tema isa Marcos Alonso Peña Barcelonas ja Madridi Atléticos. Mõlemad esindasid Argentinat ka rahvusvahelisel tasandil.
Herbert Must

Herbert Must (30. märts 1900 Põltsamaa – 17. juuli 1942 Sverdlovski oblast) oli Eesti kohtunik.
Ta lõpetas 1919. aastal Hugo Treffneri Gümnaasiumi, õppis 1920–1921 Tartu Ülikooli keemiaosakonnas ja 1921–1924 õigusteaduskonnas, Korporatsioon Ugala vilistlane.
Herbert Must osales Vabadussõjas, oli 1923–1924 Riigikohtu ametnik, 1925–1928 Rakvere-Paide rahukogu kohtuameti kandidaat, 1928–1929 abiprokurör, 1929–1935 Tartu-Võru Rahukogu 1. jaoskonna abiprokurör, alates 1935. aastast Tartu Ringkonnakohtu liige.
1941. aastal NKVD arreteeris ta. Surmaotsus.
Eesti Gruusia Kultuuriselts Mamuli

Eesti Gruusia Kultuuriselts Mamuli (ka Eesti Gruusia Selts; mamuli 'isamaa') on Eesti grusiinide organisatsioon. Selts loodi 4. jaanuaril 1997.
Seltsi juures tegutseb aastast 1997 pühapäevakool.
Mäluaadress

Mäluaadress ehk aadress (memory address, address) on arv, mis omistatakse igale asukohale arvuti mälus (tänapäeval tavaliselt igale baidile), et määratleda andmete või käsu asukohta.

Tüübid

Mäluaadresse on mitut tüüpi. Eri tüüpi aadressid on eri aadressiruumides.
Arvuti põhimälu koosneb paljudest mälukohtadest. Igaühel on oma füüsiline aadress, st kood, mille abil keskprotsessor (või muu) seade saab seda kasutada. Tavaliselt kasutavad füüsilist mälu masinakoodi operandide või registrite abil baasvahetussüsteem, operatsioonisüsteemid ja mõned spetsiaalsed utiliidid (näiteks mälutesterid). Operandid ja registrid käsivad keskprotsessorit suunata mälukontrollerit täitma mälusiini või süsteemisiini või eraldi juhtsiini, aadressisiini ja andmesiinide abil arvutiprogrammi käske. Mälukontrollerite siin koosneb mitmest rööpsest liinist. Igaühele neist vastab üks bitt. Siini laius ning seega kasutatavate mäluühikute arv ja bittide arv igas ühikus on eri arvutitel erinevad.
Arvutiprogramm täidab mäluaadresside abil masinakoodi ning salvestab ja loeb andmeid. Enamik rakendusprogramme ei tea füüsilisi aadresse, vaid kasutab arvuti mäluhaldusploki ja operatsioonisüsteemi mälujaotuse abil loogilisi aadresse, sealhulgas virtuaalaadresse.
Johannes Kass

Johannes Kass (sündinud 24. mail 1949 Tallinnas) on eesti poliitik.
Tema vanemad olid talupidajad, kes arreteeriti aastal 1948 ning ta sündis Tallinna Patareis ja kasvas mitmes Venemaa lastekodus. Pärast vanemate amnesteerimist aastal 1956 naasis ta Eestisse ja lõpetas aastal 1966 Pärnu 8. 8-klassilise kooli (asus Raekülas). ja aastal 1970 raadiotehnikuna Tallinna Polütehnikumi.
Ta töötas aastatel 1970–1978 Eesti Vabariiklikus Raadiokeskuses ja aastatel 1978–1989 kalurikolhoosis "Pärnu Kalur" raadionavigatsiooni seadmete tehnikuna ja 1989-90 Matek OÜ automaatikuna.
Aastatel 1990–1992 oli ta Eesti Vabariigi Ülemnõukogu saadik, ta oli riigikaitsekomisjoni liige. 20. augustil 1991 hääletas ta Eesti iseseisvuse taastamise poolt. Ta oli Rahvarinde Pärnumaa volikogu ja kesktoimkonna liige; samuti oli ta Kodanike Komiteede Pärnu Komitee asutajaid ja aseesimees, samuti oli ta Eesti Kongressi liige ja Eesti Komitee I koosseisu liige ning korruptsiooni vastu võitlemise ja avalikustamise toimkonna aseesimees, liikumise Genf-49 Pärnu koordineerija. Lisaks oli ta aastatel 1989–1993 Pärnu linnavolikogu liige.
Ta kuulus 9. maist 2000 kuni 1. jaanuarini 2010 Keskerakonda. Selle erakonna ridades kandideeris ta aastatel 2002 ja 2005 Pärnu Linnavolikogu liikmeks, kuid ei osutunud otsevalituks olles asendusliige 2002-2009
Kaitseliitlane alates 1992 Pärnumaa Malevas.
20. Augusti Klubi liige.
Lincolni maakond (Missouri)

Lincolni maakond (Lincoln County) on maakond USA-s Missouri osariigis. Geograafilised koordinaadid on 39° 04′ N, 90° 57′ W
Maakonna halduskeskus ja suurim linn on Troy.
Maakonna pindala on 1659 km², millest 26 km² moodustab veepindala.
Elanike arv oli 2010. aasta rahvaloenduse järgi 52 566. Aastal 2000 oli elanike arv 38 944.

Ajalugu

Lincolni maakond moodustati 14. detsembril 1818. aastal St. Charlesi maakonna osast. Maakond sai nime kindral Benjamin Lincolni järgi.
Theodor Svedberg

Mälestuse jäädvustamine

Theodor Svedbergi järgi on nime saanud settekiiruse mõõtühik svedberg, ajaühik, mis võrdub 10⁻¹³ sekundiga.
Mille Lacsi maakond

Ajalugu

Maakond moodustati 1857. aastal.
IOS 6

iOS 6 on versioon iOS´i mobiilsest operatsioonisüsteemist Apple Inc´ilt. Viimane versioon iOS 6-st on 6.1.3. Enne seda oli väljas iOS 5.

Ajalugu

iOS 6-e esitleti esimest korda 11. juunil 2012, WWCD 2012-el. Sarnaselt eelmistele iOS´i versioonidele ei toeta see vanemaid seadmeid, eriti iPod´i (3. põlvkond) ja iPad´i (originaal). See versioon toetab iPhone 3GS´i või uuemat, iPod touch´i (4. põlvkond) või uuemat, iPad 2-e või uuemat ja iPad mini.
12. septembril, 2012 San Francisco Yerba Buena kunstikeskuses avaldas Apple kolm IOS 6-ga seotud toodet; järgmise põlvkonna iPhone'i, (iPhone 5-e) väljatulekuaja, äsja ümberkujundatud iPod Touch´i (5. põlvkond) ja eeldatava iOS 6.0´i väljatulekuaja. Teatati, et iOS 6 tuleb välja 19. septembril.
Kuigi iOS 6 oli iPhone 5-ega kaasas, alustades tööd 21. septembrist, siis teistele seadmetele oli see vaja uuendada või paigaldada läbi iTunes´i. Värskendus iTunes´i versioonile 10.7, mis ilmus 12. septembril, oli vajalik paigaldada läbi iOS 6-e .

Funktsioonid

iOS 6-lt on eemaldatud 2 märkimisväärset äppi - Google Maps ja YouTube.
Tallinna Jaani kogudus

EELK Tallinna Jaani kogudus on luterlik kogudus Tallinnas.
Kogudus kuulub Tallinna praostkonda.
Koguduse õpetaja on Jaan Tammsalu, abiõpetajad Arne Hiob ja Eve Kruus, organistid Maris Oidekivi-Kaufmann ja Tiia Tenno. Juhatuse esimees on Peeter Grossberg.
Jumalateenistused on igal pühapäeval algusega kell 10.00 Tallinna Jaani kirikus. Lisaks toimuvad kolmapäeviti kell 13.30 hardushetked ja neljapäeviti kell 12.00 keskpäevased armulauaga palvused.
Binaarne seos

Definitsioon

Binaarne seos R hulkade X ja Y vahel defineeritakse tavaliselt järjestatud kolmikuna R=(X, Y, G(R)), kus G(R) on otsekorrutise X × Y alamhulk, mida nimetatakse seose R graafikuks, on . Kui (x,y) ∈ G(R), siis öeldakse, et x on y-ga seoses R või x on y-ga R kaudu seotud, ning tähistatakse xRy või R(x,y).
Enamasti samastatakse seos oma graafikuga: kui R ⊆ X × Y, siis me ütleme, et R on seos X ja Y vahel.
Binaarset seost võib vaadelda ka kahe muutuja funktsioonina, mille argumentideks on x hulgast X ja y hulgast Y ning mille väärtusteks on tõeväärtused tõene ja väär. Funktsiooni väärtus on tõene parajasti siis, kui järjestatud paar (x, y) kuulub seosesse (seose graafikusse).
Vladimir Jakunin

Vladimir Ivanovitš Jakunin (vene keeles Владимир Иванович Якунин; sündinud 30. juunil 1948 Melenkis Vladimiri oblastis) on Venemaa Raudteede (RŽD) president.
2003. aastast on ta Venemaa Föderatsiooni 1. klassi tõeline riiginõunik.

Elulugu

Tema isa oli NSV Liidu piirivalvevägede lendur, kes teenis 1947–1962 Pärnus. 
Jakunin õppis samal ajal kuni 1962. aastani Pärnu 3. Keskkoolis, kus sai 7-klassilise hariduse; aastal 1966 lõpetas ta Leningradi 366. Keskkooli. 1972. aastal lõpetas Leningradi mehaanikainstituudi (praeguse Balti Riikliku Tehnikaülikooli "Vojenmehh") lennundusinseneri erialal.
Alates 1977. aastast töötas NSV Liidu Ministrite Nõukogu välissuhete riikliku komitee insenerina. 1982–1985 oli Teaduste Akadeemia füüsikainstituudi välissuhete osakonna ülem. 1985. aastast alates oli Nõukogude Liidu esindaja ÜRO juures. Ajalehe Russkaja Mõsl andmetel oli Jakunin NSV Liidu välisluure kaadriohvitser.
1990. aastate alguses tegeles Peterburis välisinvesteeringute toomisega Venemaale. Samal ajal rajas ta ka panga Rossia.
2000. aastast alates täitis Venemaa transpordiministri asetäitja ülesandeid ning oli Transkrediidipanga nõukogu esimees.
2003. aastal sai Venemaa Raudteede asepresidendiks. 15. juunil 2005 nimetati ta sama asutuse presidendiks.
Vladimir Jakunin on Andrei Pervozvannõi fondi juht ja kuulub fondi Russki Mir juhatusse.
Lembit Veevo

Lembit Veevo (16. detsember 1926 Tartu – 29. detsember 2000 Tallinn) oli eesti helilooja.
Lembit Veevo õppis Tallinna Riiklikus Konservatooriumis Villem Kapi käe all; lõpetas kooli 1961. aastal.
Ta on loonud koorilaule, sümfoonilist muusikat, filmimuusikat. Veevo üks tuntumaid lastelaule on "Karulaane jenka".

Isiklikku

Tema isa oli õpetaja ja koorijuht Peeter Veevo ning ema õpetaja ja pianist Johanna Veevo.
Sovetski

Ajalugu

1963. aastal, kui käis Ivdeli–Obi raudtee ehitus, asutati Sovetski alev. 1996. aastal sai Sovetski linnaõigused.
Punapõrnikas

Punapõrnikas (Serica brunnea) on põrniklaste sugukonda kuuluv liik. Ta on üks tavalisemaid põrnikaid Eestis.
Punapõrnikas on hele-punakaspruun ja kuni 10 mm pikkune. Ta on levinud kõikjal Eestis. Lendab hilisõhtul ja öösel juulis-augustis ning tungib sageli lambivalguse peale tuppa. Päeva veedavad punapõrnikad rohu või sambla sees puhates. Nad söövad puulehti ja joovad puude mahla. Nende vastsed elavad pinnases ja toituvad juurtest.
Bram Stoker

Bram Stoker (õieti Abraham Stoker; 8. november 1847 Clontarf Dublini lähedal – 20. aprill 1912 London) oli iiri kirjanik.
Bram Stoker kirjutas 18 romaani, millest 5 jutustavad üleloomulikest nähtustest.
Euroopa Komisjoni president

Euroopa Komisjoni president on Euroopa Komisjoni juht, Euroopa Liidu mõjuvõimsaim ametnik, kelle rolli võib Euroopa Liidu tasandil võrrelda rolliga, mis on valitsusjuhil riigis. Erinevalt valitsusjuhist ei ole Euroopa Komisjoni presidendil aga õigust suunata välispoliitikat, kehtestada makse ega juhatada vägesid.
Euroopa Komisjoni presidendil on koos Euroopa Ülemkogu eesistujaga õigus esindada Euroopa Liitu rahvusvahelistel tippkohtumistel.
Euroopa Komisjoni presidendi kandidatuuri esitab Euroopa Ülemkogu. Kandidaat valitakse ülemkogus kvalifitseeritud häälteenamusega ja kandidaadi valikul tuleb arvestada Euroopa Parlamendi valimiste tulemusi – tavaliselt esitatakse kandidaadiks valimised võitnud Euroopa partei esindaja. Ülemkogu esitatud kandidatuur läheb kinnitamiseks Euroopa Parlamenti, kus valituks osutumiseks on vajalik absoluutne häälteenamus.
Komisjoni president valib ise kõik Komisjoni ülejäänud 27 liiget, kuid arvestab seejuures liikmesriikide esitatud kandidaate volinike ametikohtadele. Volinike portfellide ehk vastutusalade üle otsustamine on Komisjoni presidendi ainupädevuses. Volinike kolleegium tervikuna peab ametisse astumiseks saama ka Euroopa Parlamendi heakskiidu.
Alates 1. novembrist 2014 on Euroopa Komisjoni president endine Luksemburgi peaminister Jean-Claude Juncker.
M777

USA

USA jalaväe ja mereväel on neid välihaubitsaid kahe peale kokku 1001.

India

2014. aasta novembris kiitis India kaitseministeerium heaks lepingu, mille alusel ostetakse USAlt 145 M777 haubitsat 2,5 miljardi USA dollari eest.

Saudi Araabia

2011. aastal tellis Saudi Araabia endale 36 M777 haubitsat. Lisaks sellele ostsid nad veel erinevat laskemoona. Küll ei soetanud nad aga 155 mm Excaliburi GPSiga juhitavaid rakette.

Austraalia

Austraalia on USAlt saanud kokku 35 M777t umbes 500 miljoni USA dollari eest. Nendega plaanitakse asendada vanu 155 mm relvi nagu M198 ja L119 Hamel. Esimesed relvad saadi kätte aastal 2010. Austraalia armee on endale saanud ka juhitavat laskemoona M982 Exalibur ja XM1156.

Kanada

Kanadal on 37 M777 haubitsat. Kanada habuitsaid on kasutatud ka Afganistani sõjas.
Canopus (soomuslaev)

Laeva üldandmed (erinevad allikad)

Pikkus: 118,9 või 131,4 m
Laius: 22,6 m
Süvis: 7,9 m
Veeväljasurve: 13150 või 12950 t
Võimsus: 13500 või 15400 hj
Kiirus: 18 sõlme
Meeskond: 737 või 750 inimest
Peetri veejuhe

Peetri kanal ehk Kadrioru lossi veejuhe ehitati 18. sajandi I poolel Kadrioru lossi, pargitiikide ja purskkaevude veega varustamiseks. Kanal rajati Peeter I korraldusel. Kanal sai alguse Ülemiste järvest. Hiljem juhiti kanali vesi torudesse.
Kadrioru lossi veejuhtmest on tänapäeval alles üksikud lõigud Lasnamäe nõlval, endise loomaaia territooriumil, kust vesi voolas Kadrioru staadioni tagusesse kraavi ning sealt edasi Liiva ojasse. Seda veesüsteemi kasutati 1923. ja 1924. aasta suurvee ajal liigvee juhtimiseks Ülemiste järvest Tallinna lahte. Peetri kanalist võeti vett ka 18. sajandi lõpul Lasnamäele rajatud mereväelinnaosa ehk Uuslinna jaoks (praeguse Kumu piirkonnas).
Soo-nõianõges

Kirjeldus

Soo-nõianõgese lehed on süstjad. Õiekroon on lillakaspunane. 
Taime maapealse varre kõrgus on 30–120 cm. Taim õitseb juunist juulini (harva ka juulist augustini).
Pakri neem

Pakri neem on Harju maakonnas Paldiskis Pakri poolsaare tipus asuv neem.
Neeme lähedal asub Pakri juga.
Pärimus

Pärimus ehk traditsioon ehk suuline pärimus on kõige kitsamas tähenduses suuliselt põlvest põlve edasikantav lugu eeldatavalt läbielatud või pealtnähtud sündmusest.
Laiemas mõttes nimetatakse pärimuseks kõiki traditsionaalseid (traditsioonina põlvest põlve edasiantud) kultuuriilminguid, sealhulgas teadmisi, oskusi ja kombeid.
Kuigi pärimuseks nimetatakse tavaliselt suulist pärimust, räägitakse mõnikord ka kirjalikust pärimusest.
Nii religioon kui ka ajalugu võivad osalt tugineda suulisel pärimusel.
Paljud vanemad tekstid (sealhulgas pühakirjad) olid enne kirjapanemist olemas pärimusena.
Nii müüdid kui ka legendid levivad pärimusena: selles seoses võib pärimuseks nimetada nende "allikat" ja levimise viisi.
Tahte triumf

Sisu

Filmis kujutatakse 4.–10. septembrini 1934 Nürnbergis toimunud Natsionaalsotsialistliku Saksa Töölispartei parteikongressi, millel osales üle 700 000 rahvussotsialistide toetaja, ning sel puhul korraldatud suurejoonelisi pidustusi. Film algab tolleaegse Saksamaa riigipea Adolf Hitleri saabumisega kongressile lennukil.
Karl Madis

Isiklikku

Ta on olnud abielus laulja Kersti Rosenbergiga, kellega tal on kaks poega.
Tema poeg Carl-Philip Madis oli telesaate "Eesti otsib superstaari" viienda hooaja finalist.
Muinaslinnus

Muinaslinnused Eestis

Eesti muinaslinnused on rühmitatud neljaks. Nendeks on neemiklinnused, kalevipoja sängid, mägilinnused ning ringvall-linnused.  
Muinaslinnuseid hakati rühmitama 19. sajandi lõpul, kuid suurema hoo sai see 1920. ja 1930. aastatel. Linnuseid rühmitatakse peamiselt nende väliskujusid ja asukohti arvestades. Üheks peamiseks lähtekohaks on suhe algse loodusliku reljeefiga. Muinaslinnuste seos algse reljeefiga on eriti hästi näha Lõuna-Eestis, kus muinaslinnuste looduslikuks aluseks olid sealsed iseloomulikud moreenkünkad ja -seljandikud. Põhja-Eestis paiknesid need tihti kõrgematel jõeorgude kaldamoodustistel, mille jõepoolne külg oli kõrgem, välimine läks aga sujuvalt laugjalt madalaks. Lääne-Eesti looduslikuks alusteks on madalad aluspõhjadel- või moreenkõrgendikel. 
Looduslik pinnavorm ei ole ise veel linnus. Algse pinnavormi ümberkujundamine nõudis suuremahulisi töid. Vallikraavide rajamisel tõsteti muld mäe äärtele, kujundades arvestatavaks valliks, mille kõrgus varieerus Eesti piires suuresti (0,5-9 m). Vallide kõrgusest kujunes üks rühmitamise element ja linnuseid jagatakse madalate ja kõrgete vallidega muinaslinnusteks.
Väliste kindlustustööde käigus võisid tekkida ka sisuliselt uued pinnavormid, nagu näiteks Lõhavere linnamägi.
Suuremal osal Eesti kindlatel muinaslinnustel, mida oli praegustel andmetel 131, esinesid vallid, vallikraavid, järsud nõlvad ning tasandatud õuealad.
Välisilmelt on ebakindlad linnusekohad mitmekesised, üsna lamedatest künkakestest ja kõrgete mäekupliteni. Teise kategooria moodustab soosaartele rajatud pelgupaikadest. Praegustel andmetel on ebakindlaid linnusekohti 60 kandis.
Štokmani gaasimaardla

Štokmani gaasimaardla (vene keeles Штокмановское месторождение) on Barentsi meres, 600 kilomeetrit Koola poolsaarest põhja pool asuv gaasileiukoht, mille Venemaa lootis esialgu tarvitusele võtta 2013.–2015. aastal. Gaasiväli on üks maailma suuremaid, selle varusid hinnatakse 3,8 triljonile kuupmeetrile.
Venemaa gaasiliidu juht Valeri Jazev on tunnistas 2008. aasta sügisel, et seoses globaalse finantskriisiga võib maardla kasutuselevõtt lükkuda plaanitust hilisemale ajale. 2010. aasta veebruaris teatas Gazprom seoses nõudluse vähenemisega Euroopas ja kildagaasi võidukäiguga Ameerika Ühendriikides, et lükkab Štokmani maardla tarvituselevõtu edasi 2016. aastasse. 
Maardla avastati 1988. aastal ja nimetati saksa päritolu nõukogude geofüüsiku Vladimir Štokmani järgi. Arendamist takistasid ekstreemsed arktilised tingimused ja sügav meri (enam kui 300 meetrit).
Štokmani gaasi kavatseti esialgu müüa veeldatud kujul USA turule. Hiljem teatas Gazprom, et suurem osa müüakse hoopis Euroopasse, transpordiks kasutatakse Nord Streami torujuhet.
Veeldatud gaasi tootmisega kavatseti uue plaani kohaselt alustada 2014. aastal, rajades selleks tehase Murmanskist 100 kilomeetrit kirde pool asuvasse Teribjorka külasse. Seoses nõudluse kahanemisega maailmaturul on tehase rajamine muutunud küsitavaks.
Štokmani leiukoha arendamiseks on kavatsetud kasutusele võtta ujuvtuumaelektrijaam.
Maardla gaasitootmisõigused kuuluvad Gazpromi tütarettevõttele Sevmorneftegaz.
Infrastruktuuri ehitamise ja opereerimisega tegelev ettevõte on Shtokman Development AG, milles Gazpromil on 51% osalus, 25% kuulub Prantsusmaa ettevõttele Total ja 24% Norra Statoilile. Venelastel endil pole maardla arendamiseks avameretehnoloogiat. Vähemusosanikud on aga kohustatud oma osaluse 25 aasta möödumisel maardla tootmiskõlbulikkuse saavutamisest Gazpromile loovutama.
Romsdalshorn

Romsdalshorn ehk Romsdalshornet ('Romsdaleni sarv') on mägi Norras Møre og Romsdali maakonnas Rauma vallas Romsdaleni oru idanõlval 15 km Åndalsnesist kagus.
Kõrgus merepinnast on 1550 m.
Mägi tõuseb Romsdalenist peaaegu püstloodis.
Mäe jalamil asub Grytteni hüdroelektrijaam.
Ronsdalshorn on mägironijate hulgas üks populaarsemaid mägesid Norras. Esimest korda tõusid selle tippu 1828 Kristen Hoel Gausdalist ja Hans Bjarmeland Vestnesist. See oli tolle aja kohta väljapaistev saavutus. Järgmistena tõusid mäetippu alles 1881. aastal Carl Hall, Mathias Soggemoen ja Erik Norahagen. Arne Randers Heen käis mäe otsas üle 230 korra ning tõusis 1930 sinna esimest korda talvel.
Havergal Brian

Havergal Brian (sünninimi William Brian; 29. jaanuar 1876 Dresden, Staffordshire – 28. november 1972 Shoreham-by-Sea, Sussex) oli inglise helilooja.
Ta kirjutas palju muusikat, kuid seda esitati harva.